ইলিশ আহরণ মৌসুমের আড়াই মাস অতিবাহিত হলেও ইলিশ ধরা না পড়ায় কর্মহীন হয়ে পড়েছেন  জেলে, আড়তদার, দাদন ব্যবসায়ী ও মৎস্যজীবী শ্রমিকরা। এতে করে দাদন শোধ ও জীবন ধারণের চিন্তায় জেলার প্রায় ২৫ হাজার জেলে দিশেহারা হয়ে পড়েছেন।  সরেজমিন রামগতি উপজেলার আসলপাড়া, সেবাগ্রাম ও রামগতিরহাট মাছঘাট ও কমলনগর উপজেলার লুধুয়া, কটোরিয়া, তালতলি, বাতিরখাল ও মতিরহাট মাছঘাট ঘুরে দেখা যায়, মৌসুমের আড়াই মাস অতিবাহিত হলেও নদীতে ইলিশ ধরা না পড়ায় জেলেসহ এর সাথে জড়িত সবার জীবন-জীবিকা অনিশ্চিত হয়ে পড়েছে।  সংশ্লিষ্টদের সাথে কথা বলে জানা যায়, সাধারণত বৈশাখ থেকে আশ্বিন মাস পর্যন্ত সময়কে ইলিশের মৌসুম হিসেবে মনে করা  হয়। আর আষাঢ় ও শ্রাবন এ দুই মাস হচ্ছে ইলিশের ভরা মৌসুম। এ সময় জেলেদের জালে ঝাঁকে ঝাঁকে ইলিশ ধরা পড়ার কথা। কিন্তু এ ভরা মৌসুমেও মেঘনায় ইলিশের দেখা মিলছে না। চলছে চরম আকাল। ইলিশের এ আকালে মৎস্য শিকারি জেলেসহ আড়তদার, দাদন ব্যবসায়ী ও মৎস্যজীবী শ্রমিকরা অলস দিন কাটিয়ে হতাশা গ্রস্ত হয়ে পড়েছেন।  কমলনগর উপজেলার মতিরহাট মাছ ঘাটের বিশিষ্ট ব্যবসায়ী আনোয়ার হোসেন জানান, এ ঘাটে গত ইলিশ মৌসুমে দৈনিক গড়ে ছয় থেকে সাত লাখ টাকার মাছ কেনা-বেঁচা হতো। কিন্তু এখন ৩০ হাজার টাকাও হয় না।  বাতিরখাল মাছঘাটের জেলে ইসমাইল (৪৮)  বলেন, অনেক আশা নিয়া মাজনের (মহাজন) কাছ থেকে ২৫ হাজার টেয়া (টাকা) দাদন লইয়া (নিয়ে) নদীতে নামছি। কিন্তু এহন নদীতে মাছই পড়ে না। মাজনের টাহা দিমু কেন্নে (কিভাবে) আর পোলাপানগরে (ছেলেমেয়ে) নিয়া বাঁচুম কেন্নে হেই (সেই) চিন্তায় মরি।  রামগতি উপজেলার আসলপাড়া মাছঘাট এলাকার প্রবীণ জেলে মজিবল হক (৬১) জানান, মেঘনায় গত চার-পাঁচ বছর ধরে ভরা মৌসুমে এবারের মতো এত কম মাছ ধরা পড়েনি।  এদিকে নদীতে মাছ না পড়ায় মেঘনা তীরবর্তী মাছঘাট গুলোতে মৎস্য ব্যবসায়ী ও জেলেদের সমাগম অনেক কমে গেছে। বড় রকমের লোকসান গুনছেন বরফ কলের  মালিকরাও। হোটেল-রেস্টুরেন্ট, তেল ও সুতা ব্যবসায়ীদের দোকানপাটে আমদানিও অনেক কমে গেছে বলে জানান অনেকে।